OB ontken mediaberig oor NkandlaZuma se Nkandla-woning Thuli Madonsela, die Openbare Beskermer (OB), het haar gedistansieer van die Mail & Guardian-berig van Vrydag wat beweer dat president Jacob Zuma wel persoonlik by opgraderings aan sy Nkandla-woning in KwaZulu-Natal gebaat het, ondanks die regering wat volhou dat die opgraderings noodsaaklik was vir Zuma se veiligheid. Kgalalelo Masibi, Madonsela se woordvoerder, het gesê die inligting wat gepubliseer is, kan nie deur die Openbare Beskermer se kantoor geverifieer word nie. “Ons kan nie kommentaar lewer oor die inhoud van die artikel nie, want dit kom nie amptelik van die OB af nie,” het Masibi gesê. Volgens die koerant is die inligting vervat in Madonsela se voorlopige verslag oor die opgraderings by Nkandla. Die regering hou vol dat die opgraderings noodsaaklik was vir Zuma se veiligheid, maar Madonsela het glo bevind dat ŉ swembad, besoekerssentrum, amfiteater, ŉ kraal, ŉ markiestent terrein, plaveisel en nuwe huise vir familielede ook deel uitgemaak het van die opgraderings teen ŉ “enorme koste” vir die belastingbetaler. Lees meer hier.